open-index/open-wikipedia-markdown huggingface dataset:
Suchovolia

**Suchovolià**  () – miestas Lenkijos šiaurės rytuose, Suchovolos valsčiuje, Sokulkos apskrityje, Palenkės vaivadijoje. Miestas įsikūręs šalia Olšankos upės kranto. Mieste įsikūrusi Suchovolos Šv. Petro ir Povilo parapija. Per miestą eina vaivadijos kelias Nr. DW670 ir kelias Via Baltica E67.

## Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII–XIV a. iki 1795 m. kaimas priklausė LDK. Kaimas įkurtas XVI a., kai buvo iš naujo apgyvendinama Naujadvario giria. XVII a.–XVIII a. mieste klestėjo naminių gyvulių ir arklių prekyba. 1775 m. astronomas Simonas Antanas Sobiekraiskis (Szymon Antoni Sobiekrajski) nustatė kad šalia miesto yra Europos geografinis centras. 1777 m. gyvenvietė gavo miesto teises. XIX a. buvo miestelis Sokulkos apskrityje.

1950 m. prarado miesto teises, bet 1997 m. sausio 1 d. atgavo šias teises. 1975–1998 m. priklausė Balstogės vaivadijai.

## Gyventojai
### Tautinė sudėtis

## Paminklai
* Klasicistinio stiliaus *Šv. Petro ir Povilo bažnyčia* 1884-1885 m. statybos (anksčiau šioje vietoje stovėjo medinė karaliaus Žygimanto Augusto įkurta bažnyčia);
* Medinis XX a. pradžios *Olandiškasis malūnas*;
* Miesto senamiesčio pastatai XIX a.-XX a.;
* Paminklinis akmuo Europos geografiniam centrui pažymėti;
* Paminklas skirtas 1991 m. Jono Pauliaus II apsilankymui Balstogėje paminėti.

## Galerija

Suchowola kosciol.jpg|Suchovolos *Šv. Petro ir Povilo* bažnyčia
Suchowola kamien papieski.jpg|Europos geografinio centro paminklinis akmuo
Suchowola krzyz papieski.jpg|Paminklas popiežiaus apsilankymui Balstogėje paminėti


## Taip pat skaitykite
* 5-asis Lietuvių pulkas
* Suchovolios žydų kapinės
* Suchovolios herbas

## Šaltiniai
Jakšiškio dvaras

**Jakšiškio dvaras** – dvaras, buvęs Jakšiškyje. Išlikę, bet nykstantys mediniai Jakšiškio dvaro rūmai, svirnas, buvęs krakmolo fabrikas (perstatytas), du gyvenamieji namai, tvartas, arklidė, parkas.

## Istorija

Nuo 1857 m. dvaro savininkas buvo Adolfas Hoppenas. Valdė 148 dešimtines žemės ir 100 dešimtinių miško, 1888 m. - jau 281 dešimtines žemės, 77 dešimtines miško. Jakšiškio dvare 1937 m. buvo vykdoma dvaro žemės parceliacija. Dvaro savininkas Stasys Grinhofas, vietinių vadintas Gringa, valdė 303,48 ha žemės. Apie 1933 m. visa jo žemė buvo rankiniu būdu melioruota. Tais pačiais metais Jakšiškio dvare S. Grinhofas pastatė ir atidarė krakmolo fabriką, itin pelningai veikusį iki 1940 m. Kaimas nebuvo išskirstytas į vienkiemius, buvo apie 27-30 sodybų.

1949 m. buvusios dvaro žemės įjungtos į „Žalgirio“ kolūkį, vėliau iki 1965 m. priklausė „Vilties“ kolūkiui, 1965-1990 m. – Jakšiškio tarybiniam ūkiui, 1990-1992 m. – Šerių kolūkiui, kol šis ūkis 1992 m. iširo.

## Nuorodos
* http://195.182.68.157/heritage/Pages/KVRDetail.aspx?lang=lt&MC=53
Nepilnamečių justicija

**Nepilnamečių justicija** – teisingumo vykdymo (justicijos) sritis, apimanti pilnametystės nesulaukusių asmenų baudžiamąją atsakomybę, patraukimą atsakomybėn (baudimą), bausmių atlikimą, nusikalstamumo prevenciją. Teisės aktai įtvirtina specifinį nepilnamečių statusą, specialias taisykles, kitokias, nei galiojančias suaugusių atžvilgiu.

1985 m. Jungtinių Tautų Generalinė Asamblėja priėmė Standartines minimalios teisingumo vykdymo nepilnamečiams taisykles
(vad. „Pekino taisyklės“). Jose akcentuojama, kad pagrindinis nepilnamečių justicijos tikslas turi būti nepilnamečio gerovės užtikrinimas.

## Lietuva
1998 m. Lietuvoje Jungtinių Tautų vystymo programa inicijavo Nepilnamečių justicijos reformą, kai su Lietuvos Respublikos Vyriausybe buvo pasirašytas susitarimas dėl Nepilnamečių kriminalinės justicijos reformos koncepcijos ir teisinės bazės
parengimo.

1999 m. buvo pradėta Nepilnamečių kriminalinės justicijos reforma,
pabrėžiant nepilnamečių nusikalstamumo augimo ir recidyviškumo aspektus.

## Nuorodos
Nepilnamečių justicija Lietuvoje  (PDF)
Miškų teisė

**Miškų teisė** - aplinkos teisės pošakis; visuma teisės normų, reguliuojančių visuomeninius miškų (t. y. miško naudojimo ir jo apsaugos, miško išteklių) santykius. Kai kuriose valstybėse miškų teisė yra kodifikuota (žr. 1997 m. *[[Rusijos Federacijos miškų kodeksas]]*). 

## Lietuvos miškų teisė
Lietuvoje veikia LR miškų įstatymas. Anksčiau galiojo 1979 m. LTSR miškų kodeksas.

Administracinę miškų priežiūrą vykdo Generalinė urėdija ir LR aplinkos ministerija (anksčiau veikė Miškų ūkio ministerija).
Sberbank

**Sberbank** () – didžiausia ir seniausiai veikianti Rusijos kredito įstaiga. „Sberbank“ steigėjas ir pagrindinis akcininkas – Rusijos centrinis bankas – valdo 50 % + viena akcijų. Svarbiausias banko biuras veikia Maskvoje. Teikia visas svarbiausias bankines, draudimo, lizingo, vertybinių popierių prekybos paslaugas. Didžiausias Rusijos ir Rytų Europos bankas „Sberbank“ perėmė antro pagal dydį kito Rusijos investicinio banko „Troika Dialog“ akcijas. Sandorio vertė siekia apie 1 mlrd. JAV dolerių.

## Išnašos
Pelenai ir sniegas

**„Pelenai ir sniegas“** () – kanadiečių menininko Gregorio Kolberio sukurta paroda-instaliacija. Ją sudaro fotografijos, filmai ir medžiagos, pateiktos laiškų forma. Paroda keliauja iš miesto į miestą, kur įrengiama Klajojančiame muziejuje – laikinoje parodų salėje. Kolberio darbas atskleidžia žmonių ir laukinių gyvūnų santykį, jautrumą, poetiškumą. Parodą „Pelenai ir sniegas“ aplankė daugiau nei 10 milijonų žmonių, ji buvo surengta Niujorke, Meksike, Tokijuje, Venecijoje, Santa Monikoje. Tai gausiausiai pasaulyje lankoma paroda jos autoriui tebesant gyvam.

Kiekvienoje parodoje būna virš 50-ies didelio formato fotografijų ir trys videoinstaliacijos. Fotografijos padarytos sepijos stiliumi, 3,5 x 2,5 m formato, atspausdintos ant rankų darbo japoniško popieriaus. Lankytojai gali peržiūrėti pilnametražį 60 min. dokumentinį filmą, nufilmuotą 35 mm fotojuosta bei du haiku stiliaus trumpus filmus. Nei fotografijose, nei filmuose nenaudojamas skaitmeninis koliažas.

Filmai labiau ne dokumentiniai, o poetiniai su mistikos, egzotikos, ramybės vaizdiniais. Pilnametražį filmą redagavo dukart „Oskaro“ laureatas Pietro Skalija. Tekstą skaito Lourensas Fišbornas (anglų k.), Enrikė Rocha (ispanų k.), Kenas Vatanabė (japonų k.), Žana Moro (prancūzų k.). Garso takelį filmui sukūrė Maiklas Brukas, Deividas Darlingas, Haineris Gėbelsas, Liza Džerard, Lukas Fosas, Nusratas Fatė Ali Chanas ir Dživanas Gasparianas.

Kolberis nuo 1992 m. pradėjo keliauti po įvairius pasaulio kraštus ir fotografuoti žmones su gyvūnais. Jis aplankė Indiją, Mianmarą, Keniją, Šri Lanką, Egiptą, Dominiką, Etiopiją, Tongą, Namibiją, Antarktidą. Tarp vaizduojamų gyvūnų – drambliai, gepardai, lamantinai, banginiai, surikatos, orangutanai, karakalai, gibonai ir kt. Paroda pirmą kartą pristatyta Venecijoje, 2002 m.

## Nuorodos
* Oficiali svetainė 
* IMDB įrašas
Pranas Penkaitis

**Pranas Penkaitis** (1877 m. sausio 15 d. Daugėlaičiai, Kybartų valsčius, Rusijos imperija – 1931 m. gruodžio 19 d. Kaunas) – Lietuvos dramaturgas, prozininkas, rašytojas, teisininkas.

## Biografija
1889 m. baigė Kybartų dviklasę mokyklą. 1893 m. išvyko į Rusiją, kur trumpai dirbo geležinkelių dirbtuvėse, o vėliau apie 20 metų – raštinėse. 1906 m. grįžo į Lietuvą. Savarankiškai mokydamasis 1908 m. Petrograde išlaikė brandos egzaminus, įstojo į Petrogrado universiteto teisės fakultetą.

Pirmojo pasaulinio karo metu lankė įvairias Lietuvos vietoves ir steigė Lietuvių draugijos nukentėjusiems dėl karo šelpti skyrius. Talkino draugijos reikalų vedėjui J. Tumui-Vaižgantui. Vėliau pasitraukė į Rusiją, 1916 m. išėjo iš draugijos.

1918 m. grįžo į Lietuvą. Tarnavo Lietuvos geležinkelių valdyboje, vėliau Lietuvos atstovybės sekretorius Berlyne, Švietimo ministerijos juriskonsultas. 1922-1923 m. išleido tris raštų tomus. Nuo 1924 m. Kauno apygardos teismo narys. Vėliau vertėsi advokatūra. 1927 m. išrinktas Lietuvių kalbos draugijos pirmininku. 1927 m. vienas iš lietuvių-estų draugijos steigėjų.

## Kūryba
Rašė iš pradžių lenkų kalba. Nuo 1905 m. pradėjo bendradarbiauti „Vilniaus žiniose“, vėliau leidiniuose „Šaltinis“, „Vienybė“, „Viltis“, „Lietuvos žinios“, „Draugija“, „Vairas“, „Vaivorykštė“ ir kt. pasirašinėdamas slapyvardžiais *Peregrinus, Pen-tis* ir kt. Parašė ir literatūrinių kūrinių.

## Šaltiniai
Suchovolios žydų kapinės

**Suchovolios žydų kapinės** () - kapinės įkurtos XIX a. Suchovolios mieste, iki šių laikų išlikę 2 antkapiai. Didelė dalis kapinių apaugusi medžiais ir krūmais.

## Literatūra
* Przemysław Burchard: *Pamiątki i zabytki kultury żydowskiej w Polsce.* Warszawa: 1990 m., s. 64.

## Nuorodos
* Aprašymas apie kapines II (lenk.)
Dangreko kalnai

**Dangreko kalnai** (, ) – kalnų grandinė Pietryčių Azijoje, sudaro natūralią sieną tarp Kambodžos ir Tailando regiono Isano. Kalnai seni, sudūlėję, būdingas aukštis 500 m. Aukščiausia vieta siekia 753 m (Čonboko teritorija, masyvo rytuose, ties Tailando, Kambodžos ir Laoso sienų sandūra). Kalnai driekiasi rytų-vakarų kryptimi 320 km, nuo Mekongo upės iki Sankampengo kalnų ir sudaro Korato plynaukštės pietinę ribą. Šiauriniai šlaitai daugiausia lėkšti, o pietiniai baigiasi stačiais skardžiais. Sudaryti iš smiltainio ir molingo skalūno. Taip pat šiaurėje yra keletas ryškių bazaltinių kalnų – Dončanjajus (293 m), Dončanojus (290 m).

Kalnus daugiausia dengia drėgnieji tropiniai miškai. Būdingi augalai yra stambiavaisis koralmedis, siaminė šorėja, kietavaisė ksilija. Tiesa, miškai kenčia nuo nelegalaus kirtimo ir dažnų miško gaisrų.

## Šaltiniai
Stasys Filipavičius

**Stasys Filipavičius** (1913 m. rugsėjo 9 d. Raseiniuose – 1983 m. spalio 20 d. Vilniuje) – Lietuvos komunistų partijos veikėjas.

## Biografija

Nuo 1933 m. LKP ir TSKP narys. 1935–1940 m. už komunistinę veiklą buvo kalintas. 1940–1941 m. LKP Raseinių apskrities komiteto pirmasis sekretorius. 1942–1943 m. Raudonosios armijos 16-osios lietuviškosios divizijos pulko partijos biuro sekretorius. 1943–1945 m. dirbo Maskvoje Lietuvos partizaninio judėjimo štabe. 1945 m. LKP CK atsakingasis organizatorius. 1948 m. baigė Vilniaus aukštąją partinę mokyklą. 1948–1950 m. LKP CK skyriaus vedėjo pavaduotojas ir vedėjas. 1950–1952 m. LKP CK sekretorius. 1952–1953 m. LTSR Ministrų Tarybos pirmininko pavaduotojas. 1953–1957 m. LTSR lengvosios pramonės ministras, 1957–1961 m. LTSR Liaudies ūkio tarybos valdybos viršininkas. 1962–1976 m. LTSR prekybos ministerijos valdybos viršininkas.

1941–1961 m. LKP CK narys. 1941–1946 m. TSRS, 1951–1963 m. – LTSR Aukščiausiosios Tarybos deputatas.

## Šaltiniai
5-asis lietuvių priešakinės sargybos pulkas

**5-asis lietuvių priešakinės sargybos pulkas** () – Lietuvos Didžiosios Kunigaikštystės kariuomenės kavalerijos pulkas, Abiejų Tautų Respublikos kariuomenės dalis.

Sudarytas 1733 m. iš LDK gyvenusių totorių karių. Pirmasis pulko vadas – Kijevo vaivada Andrius Potockis.

## Karinės operacijos
1734 m. pulkas buvo išnuomotas Saksonijai ir kariavo 1734–1738 m. karo dėl Lenkljos įpėdinystės, 1740–1748 m. karo dėl Austrijos įpėdinystės, 1756–1763 m. Septynerių metų karo mūšiuose. 1764 m. ATR Seimo sprendimu pulkas iškviestas į Lietuvą.

Dislokuotas Lietuvoje pulkas dalyvavo kovose prieš Baro konfederaciją, 1772 m. karo (Antrojo ATR padalijimo karas, Konstitucijos gynimo karas), 1792 m. ATR–Rusijos karo, 1794 m. (Kosciuškos) sukilimo mūšiuose.

Paskutinė karinė operacija, kurioje dalyvavo šis dalinys – paskutinis 1794 m. sukilimo mūšis prie Pragos (Varšuvos priemiesčio) 1794 m. lapkričio 2 dieną.

## Dislokacija
Pulkas buvo dislokuotas: nuo 1772 m. Suchovolioje, 1789 m. – Krinkuose ir nuo 1792 m. – Veliuonoje.

## Uniforma
1764–1789 m. visi karininkai ir kariai dėvėjo baltas kokardas; karininkai ir šauktiniai bajorai (draugai, lenk. *towarzycz*) kokardų viršuje papildomai nešiojo baltas plunksnas.

Draugai dėvėjo žalius diržus ir juostas, karininkai – aukso spalvos raštais puoštas žalias liemenes.

## Vadovybė
Pulkui vadovavo pulkininkai:
* *Halaševičius*;
* *[[Aleksander Mustafa Korycki]]* (1764–1774 m.);
* Ignacas Poniatovskis (1770–1780 m.);
* *[[Jan Gorycz|Janas Goričas]]* (1780–1787 m.);
* *[[Stanislavas Biševskis]]* (1787–1792 m.);
* *[[Liudvikas Lisovskis]]*

## Literatūra
* (PL) Gembarzewski, Bronisław, *Rodowody pułków polskich i oddziałów równorzędnych od r. 1717 do r. 1831,* Warszawa 1925.
* (PL) Machynia, Mariusz; Rakutis, Valdas; Srzednicki, Czesław (1999). *Oficerowie wojska Wielkiego Księstwa Litewskiego. Sztab, kawaleria, artyleria, wojska inżynieryjne i piechota*. Kraków: Księgarnia Akademicka. p. 200.
* (EN) Rospond, Vincent W. (2013). *Commonwealth Armies of the Partitions 1770–1794*. Great Britain: Osprey Publishing.

## Išnašos
Suchovolios herbas

**Suchovolios miesto herbas** () – Suchovolios miesto heraldinis simbolis.

## Aprašas

Perkirsto skydo viršutiniame žydrame lauke sidabrinis vaivorykštės lankas, jo viršutinę dalį dengia auksinis lotyniškasis kryžius. Apatiniame žaliame lauke stovintis rudas arklys auksiniais karčiais, uodega ir „kojinėmis“.

## Nuorodos
* Suchovolios valsčiaus statutas (lenk.)
Suchovolios Šv. Petro ir Povilo parapija

**Suchovolios Šv. Petro ir Povilo parapija** () - parapija įkurta 1798 m. Parapija priklauso Balstogės arkivyskupijai, Koricino dekanatui. 1879-1905 m. pastatyta parapijos mūrinė, klasicistinio architektūros stiliaus bažnyčia, pašventinta 1905 m. rugsėjo 10 dieną. Architektas *Jokūbas Fordonas*.

## Nuorodos
* Aprašymas apie parapiją (lenk.)
VTB Bankas

**VTB** () – antras pagal dydį Rusijos komercinis bankas po Sberbank. VTB pradėjo veikti 1990 metais, 77,5 proc. akcijų paketo priklauso Rusijos vyriausybei. Po 2007 metų gegužės mėnesį išplatinto viešo pirminio pasiūlymo, banko 22,5 proc. akcijų kotiruojamos Maskvos RTS, MICEX ir Londono biržose.

## Išnašos
1952 m. žiemos olimpinės žaidynės

**1952 m. žiemos olimpinės žaidynės** buvo VI žiemos olimpinės žaidynės, kurios buvo surengtos Norvegijos sostinėje Osle vasario 14-25 dienomis.

## Miesto rinkimai
Oslas laimėjo teisę rengti olimpinės žaidynes 1936 m. ir 1948 m., bet vėliau dėl politinių priežasčių abi olimpiadas surengė kitos šalys.

## Sporto šakos
* Bobslėjus
* Greitasis čiuožimas
* Dailusis čiuožimas
* Kalnų slidinėjimas
* Ledo ritulys
* Slidinėjimas
* Šiaurės dvikovė
* Šuoliai su slidėmis

Kaip demonstracinio sporto šakos vyko bandžio varžybos.

## Dalyvavusios šalys
Naujoji Zelandija ir Portugalija pirmą kartą dalyvavo žiemos olimpiadoje. Australija, Vokietija ir Japonija į žiemos olimpines žaidynes grįžo po 16 metų pertraukos.

## Medalių lentelė

## Išnašos
Koricino dekanatas

**Koricino dekanatas** () – tai vienas iš 13 katalikų Balstogės arkivyskupijos dekanatų. Dekanas – Andrzej Gniedziejko.

## Parapijos

Dekanate yra 10 parapijų:

* *Bžozovos Šv. Jono Krikštytojo parapija* – Bžozova;
* *Chodoruvkos Novos Mergelės Marijos gailestingumo parapija* – Chodoruvka Nova;
* *Holodolinos Dievo apsireiškimo parapija* – Holodolina;
* Januvo Šv. Jurgio parapija – Januvas;
* Jasionuvkos Šv. Trejybės parapija – Jasionuvka;
* *Jatviežo Dužos Mergelės Marijos gailestingumo parapija* – Jatviežo Duža;
* Koricino Šv. Kryžiaus parapija – Koricinas;
* *Lubiankos Šv. Juzefo Žemešlniko parapija* – Lubianka;
* *Bomblos Nekaltosios Marijos širdies parapija* – Bombla;
* Suchovolios Šv. Petro ir Povilo parapija – Suchovolia.
Basakas

**Basakas** () arba **Hau** () – Mekongo žemupio atšaka Kambodžos ir Vietnamo teritorijose. Nuo Mekongo atsišakoja Pnompenyje, ties Tonlesapo upės žiotimis. Teka žemuma į pietus, nuo Vietnamo sienos – į pietryčius, lygiagrečiai Mekongui. Įteka į Pietų Kinijos jūrą ties Soktrangu, sudaro upinę salą.

Prie Basako įsikūrę Pnompenio, Čaudoko, Kanto miestai.
Bandis

**Bandis**, **rusiškas ritulys** arba **ledo ritulys su kamuoliu** – komandinė žiemos sporto šaka, panaši į ledo ritulį su futbolo elementais.

Žaidžiama su pačiūžomis ir lenktomis lazdomis su apvaliu raudonu kamuoliuku, kad geriau matytųsi ant ledo. Tokios priemonės naudojamos žolės riedulio ir kitų riedulių sporte. Žaidžiama komandomis po 10 laisvų žaidėjų ir vieną vartininką 2 kėlinius po 45 minutes. Aikštė – standartinės futbolo aikštės dydžio tik padengta ledu. Aikštėje čiuožia ir teisėjas, kuris gali parodyti mėlyną ir raudoną korteles už prasižengimus. Gavęs mėlyną kortelę, žaidėjas palieka aikštę 10 minučių. Po to sugrįžta. Gavęs 3 korteles, žaidėjas išvejamas iš aikštės. Po 10 minučių jo vietą gali užimti žaidėjas nuo atsarginių suolelio. Tai panašu į ledo ritulį. Galioja nuošalės taisyklė, baudinių smūgiai, smūgis link vartų ir kampiniai smūgiai.

Rusiškas ritulys yra senovinis rusiškas žaidimas. Daug dėmesio jam skyrė caras Petras I. 1957 m. surengtas pirmasis pasaulio čempionatas. Sportas labiausiai kultivuojamas Rusijoje ir Švedijoje. Buvo įtrauktas į olimpinių žaidynių programą kaip demonstracinis sportas.

Tarptautinė bandžio federacija turi dvidešimt septynis narius: Afganistanas, Anglija, Armėnija, Baltarusija, Čekija, Estija, Indija, Japonija, JAV, Kanada, Kazachija, Kinija, Kirgizija, Kolumbija, Latvija, Lietuva, Mongolija, Nyderlandai, Norvegija, Rusija, Slovakija, Suomija, Švedija, Šveicarija, Ukraina, Vengrija, Vokietija.
Golbolas

**Golbolas** arba **aklųjų riedulys** – neįgaliųjų sporto šaka akliesiems ir silpnaregiams, sukurta austro Hanz Lorenzen ir vokiečio Sepp Reindle po II Pasaulinio karo, 1946 m. 

1976 m. Toronte (Kanada) vykusioje parolimpiadoje golbolas buvo įtrauktas kaip demonstracinis sportas. Nuo 1980 m. jis tapo pastoviu parolimpinių žaidynių sportu. 1978 m. Austrijoje surengtas pirmasis pasaulio čempionatas.

Žaidėjai varžosi 18 m x 9 m salėje gulsčiomis, mėtydami 25 cm skersmens kamuolį ir stengdamiesi įmušti daugiau įvarčių nei varžovai. Komandas sudaro šeši žaidėjai - trys aikštelėje ir trys ant atsarginių suoliuko. Visi sportininkai, nepriklausomai nuo jų regėjimo lygio, privalo žaidimo metu dėvėti specialius, nepermatomus akinius. Orientuotis aikštelėje padeda iškilios aikštės linijos, skambantis kamuolys bei komandos trenerio balsinės komandos. 

## Lietuvos pasiekimai

2000 m. ir 2008 m. parolimpiadose Lietuvos vyrų golbolo rinktinė iškovojo sidabro medalius ir 2016 m. aukso medalius. 2017 metais Lietuvos rinktinė tapo Europos čempione.
Bialistočekas

**Bialistočekas** () – kaimas Lenkijos šiaurės rytuose, Korycino valsčiuje, Sokulkos apskrityje, Palenkės vaivadijoje. Kaimas yra apie 14 km į pietryčius nuo Korycino, apie 28 km į vakarus nuo Sokulkos ir 32 km į šiaurę nuo vaivadijos centro Balstogės.

## Istorija
Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. 1975–1998 m. priklausė Balstogės vaivadijai.


Vaizdas:Podlaskie - Korycin - Białystoczek - Ctr - Droga - v-E.jpg
Olandiškasis krepšinis

**Olandiškasis krepšinis** – komandinė sporto šaka, primenanti krepšinį. Olandiškame krepšinyje varžosi aštuonių asmenų komandos, kurių keturi yra vyrai ir keturios moterys. Varžybos susideda iš dviejų kėlinių po 30 minučių. Žaidžiama 20 m×40 m salėje arba 30 m×60 m aikštėje lauke. Kamuolys mėtomas į 3,5 m aukštyje esančius krepšius be skydų.

Žaidimą 1902 m. sukūrė olandas Nico Broekhuysen. Šiuo metu Nyderlanduose yra apie 580 klubų. Olandiškasis krepšinis itin populiarius Belgijoje ir Taivane.

## Čempionatai
### Pasaulio čempionatas

### Europos čempionatas

### Azijos-Okeanijos čempionatas

## Nuorodos
* Tarptautinė federacija
Aulakovščizna

**Aulakovščizna** () – kaimas Lenkijos šiaurės rytuose, Korycino valsčiuje, Sokulkos apskrityje, Palenkės vaivadijoje. Kaimas yra apie 16 km į rytus nuo Korycino, apie 24 km į vakarus nuo Sokulkos ir 36 km į šiaurę nuo vaivadijos centro Balstogės.

## Istorija
1975-1998 m. priklausė Balstogės vaivadijai.

## Paminklai

* 1930 m. statybos *Olandiškasis malūnas*.

## Šaltiniai
Kambodžos provincijos

**Kambodžos provincijos** – pirmo lygio Kambodžos administraciniai vienetai. Šalis padalinta į 23 provincijas (ខេត្ត, *khaet*) ir sostinės sritį. Provincijos dalinamos į apygardas ir savivaldybes. Apygardos skirstomos į komunas ir kvartalus, šie – į kaimus.
Plebiscitas

**Plebiscitas** ( – liaudies nutarimas) – liaudinis balsavimas labai svarbiu politiniu, valstybiniu klausimu. Dažnai plebiscitas daromas vykdant tautos apsisprendimo teisę. Plebiscitas polit. – visuotinis balsavimas paprastai teritorijos, kartais santvarkos klausimu.

Kai kuriose šalyse, kaip antai Prancūzijoje, referendumo ir plebiscito sąvokos laikomos sinonimais. JAV tarp šių sąvokų daromas skirtumas: plebiscitu laikoma tokia visuotinė apklausa, kai klausimą kelia piliečiai, o referendumu – balsavimas, kai klausimas keliamas įstatymų leidžiamosios institucijos.

## Pasaulyje
Kaip tautos suvereniteto išraiška, Prancūzijoje plebiscitai buvo populiarūs po 1789 m. revoliucijos. 1804 m. plebiscitu Napoleonas patvirtintas imperatoriumi. Per 1852 m. Prancūzijos plebiscitą panaikintas respublikinis valdymas, šalis antrąkart tapo imperija (imperatorius – Napoleonas III). 1905 m. įvyko plebiscitas dėl Norvegijos atsiskyrimo nuo Švedijos, o 1935 m. plebiscitu buvo sprendžiamas klausimas dėl Saro žemės prijungimo prie Vokietijos.

## Lietuvoje
1991 m. vasario 9 d. įvyko Lietuvos gyventojų visuotinė apklausa – plebiscitas. Daugiau kaip 90 % balsavusiųjų, kurie sudaro per 76 % visų turinčių aktyvią rinkimų teisę piliečių, pasisakė už nepriklausomą ir demokratinę Lietuvą. Konstitucijoje plebiscitas nėra įtvirtintas.

## Išnašos

## Nuorodos
* 1991 m. vasario 9 d. visuotinė Lietuvos gyventojų apklausa (plebiscitas) ir pirmieji diplomatiniai pripažinimai | lrs.lt
Kambodžos himnas

**Kambodžos himnas** – Kambodžos valstybinis atributas. Oficialus pavadinimas – ***Nokoreach*** (បទនគររាជ; „karališkoji valstybė“). Šis pavadinimas kilo nuo Ankoro karalystės laikų.

## Istorija

Himno eiles parašė budistų vienuolis Čuonatas. Muzika paremta liaudies melodija. Himnas patvirtintas 1941 m., dar kartą įtvirtintas 1947 m. šaliai atgavus nepriklausomybę. 1970 m. Kambodžoje panaikinus monarchiją himnas taip pat panaikintas. 1975 m. komunistams laimėjus pilietinį karą himnas trumpam grąžintas, bet netrukus pakeistas Demokratinės Kampučijos himnu *Dap Prampi Mesa Chokchey* („Šlovingoji balandžio 17-oji“). 1993 m. atkūrus monarchiją *Nokoreach* vėl tapo valstybiniu himnu.

## Eilės

## Nuorodos
* Vokalinis įrašas
Romaškuvka

**Romaškuvka** () – kolonija Lenkijos šiaurės rytuose, Korycino valsčiuje, Sokulkos apskrityje, Palenkės vaivadijoje. Kaimas yra šalia 24 km turistinio tako Januvas-Korycinas. XIX a. pabaigoje kaime pastatytas vandens malūnas.

## Istorija
Nuo VIII a. pr. m. e. iki XIX a. šioje teritorijoje gyveno lietuviams artima baltų tauta – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Gyvenvietė įkurta 1601 metais. 1975-1998 m. priklausė Balstogės vaivadijai.
Korycinas

**Korýcinas**  () – kaimas Lenkijos šiaurės rytuose, 39 km į vakarus nuo Sokulkos ir 44 km į šiaurę nuo vaivadijos centro Balstogės. 

Nuo 2008 m. kiekvieną birželio mėnesį kaime vyksta braškių auginimo paroda ir kiti renginiai. Rugsėjo mėnesį vyksta kaimo šventė, kurios metu vyksta įvairūs šokių ir muzikos pasirodymai. Birželio mėnesiais organizuojamas maratonas iš kaimo iki Januvo. Kaime gaminamas Korycino sūris. Kaime įsikūrusi Korycino Šv. Kryžiaus parapija. Per kaimą eina Via Baltica kelias ir vaivadijos kelias Nr. DW671.

## Istorija

Nuo XIII–XIV a. iki 1795 m. kaimas priklausė LDK. Gyvenvietė įkurta XVI a. kaip gynybinė Kuznicos girios tvirtovė. 1571 m. gyvenvietėje Ldk Žygimantas Augustas pastatė pirmąją bažnyčią, o 1601 m. Zigmantas Vaza įsteigė parapiją. 1671 m. gyvenvietei Mykolas Kaributas Višnioveckis suteikė Kulmo teises. Švedų tvano metu šalia gyvenvietės, prie Kumialkos upės, vyko mūšis tarp lietuvių-lenkų ir švedų kariuomenių.

XIX a. buvo Sokulkos apskrities miestelis. 1975–1998 m. priklausė Balstogės vaivadijai.

## Gyventojai
### Tautinė sudėtis

## Paminklai
* XVII a. gyvenvietės gatvių išdėstymas;
* Neogotikinė *Šv. Kryžiaus bažnyčia* pastatyta 1899-1905 metais;
* XVIII a. gyvenvietės parkas.

## Taip pat skaitykite
* Korycino sinagoga;
* Korycino mažoji sinagoga;
* Korycino žydų kapinės.

## Šaltiniai

* Aprašymas apie kaimo bažnyčią (lenk.)
* Braškių dienos Korycine (lenk.) 
* Sporto aikštynai Korycine (lenk.)
Slam (žurnalas)

**SLAM** – nuo 1994 m. JAV leidžiamas iliustruotas krepšinio žurnalas. Išeina devynis kartus per metus, garsėja krepšininkų plakatais. Turi apie 0,5 mln skaitytojų įvairiose pasaulio šalyse.

## Istorija

Žurnalo gimimas siejamas su hiphopo kultūros atsiradimu, iki šių dienų jo puslapiuose spausdinami straipsniai šia tematika. Pavadinimas (SLAM) siejamas su krepšinio terminu *slam dunk* – . Spausdinys propaguoja tokį metimą, pateikia įvairiu kampu fotografuotas metikų nuotraukas.

Jau pirmasis redaktorius Cory Johnson ėmė formuoti savitą leidinio stilių: jame gausu nuotraukų, spausdinama krepšininkų aprangą ir įrangą šiam žaidimui gaminančių firmų reklama. Kiekvienas išleidžiamas numeris yra skiriamas tam tikrai temai ar konkrečiam krepšininkui, kurio nuotrauka puošia viršelį. SLAM pateikia krepšininkų sėkmės istorijas ir statistinius duomenis, kiekviename numeryje spausdinamas *NOYZ* – trumpas anonimiškas anekdotas apie paskutinius krepšinio įvykius. Pateikiami NBA naujokų įspūdžiai ir skaitytojų laiškai. Kaskart skelbiami krepšininkų pravardžių konkursai, nugalėtojai apdovanojami. SLAM galima skaityti internetu.

## Nuorodos
* Žurnalo internetinė svetainė (angl.)
Vladas Pauliukonis

**Vladas Pauliukonis** (1872 m. lapkričio 20 d., senuoju stiliumi – lapkričio 8 d. Neprausčiai, Ukmergės apskritis, Rusijos imperija – 1945 m.) – Lietuvos inžinierius, publicistas, politinis bei visuomenės veikėjas.

## Biografija
Gimė pasiturinčių ūkininkų šeimoje. Buvo pirmasis vaikas, todėl tėvai nutarė jį leisti į mokslus, neslėpdami vilties jį matyti kunigu. Pirmasis daraktorius niekino lietuvių kalbą, antrasis ne tik kalbą, bet ir pačius lietuvius. Toliau mokėsi Ukmergės rusų parapinėje mokykloje, 1884 m. įstojo į Šiaulių gimnaziją, tačiau ją baigęs pasirinko kitą kelią, negu norėjo tėvas (motina tuo metu jau buvo mirusi), turėjo apsieiti be tėvo pagalbos. Atvykęs į Maskvą beveik be pinigų ir rūbų, gyveno pusiau alkanai, vėliau gavo repetitoriaus vietą, bet susirgo ir turėjo mesti mokslą. Tik po kelerių metų įstojo į Peterburgo elektrotechnikos institutą, tačiau prasidėjo studentų judėjimas už laisvę ir protestai prieš carų despotizmą.

1904 m. parašė pirmąjį publicistikos darbą, kurį pavadinimu „Atsakymas p. Jonkui“ išspausdino laikraštis „Rus“ ir pavadinimu „Pro domo sua“ – „Varpas“. Abiejuose laikraščiuose straipsniai pasirašyti slapyvardžiu *Elžikonis*. Vėlesnius straipsnius pasirašinėjo *Kaz. Budris, Ruginis, Žvaginis, Juzonis, Patrimpas, J. Papartis, Bevardo* ir tikra pavarde. 1906 m. laikraštis „Lietuvis“ išleido jo brošiūrėlę „Mūsų bajorai ir lietuvystė“. Kurį laiką redagavo Zavadskio spaustuvės leidžiamą „Vilniaus Kalendorių“, rašė „Vilniaus žiniose“.

Prasidėjus 1905–1907 m. Rusijos revoliucijai aktyviai įsijungė į agitacinį darbą, veikia susilaukęs caro tarnų kaltinimų dėl tvarkos ardymo, raginimų išvyti iš Lietuvos caro valdininkus ir atstatyti nepriklausomą Lietuvos valstybę. 1905-1917 m. ne kartą sėdėjo kalėjime, gainiotas po etapus, netgi buvo kaltinamas pristavo Orlovo nužudymu. Tačiau vis tik baigė institutą, gavęs pirmos rūšies inžinieriaus-elektrotechniko laipsnį. Kovą su carizmu baigė kalėjimu ir tremtimi į Sibiro taigą. Tačiau Samaros – Zlatousto geležinkelyje buvo mobilizuotas Rusijos imperijos kariuomenėn ir pasiųstas į karą. 1915 m. rusų kariuomenei besitraukiant grįžo į Samarą. Prasidėjus Vasario revoliucijai atsirado viltis grįžti į tėvynę, bet kelią pastojo čekoslovakų sukilimas.

Tik 1919 m. grįžo į Lietuvą, Rusijoje palikęs visą turtą ir gražią biblioteką. Lietuvos geležinkelininkų sąjungos steigėjas ir pirmininkas, nuo 1934 m. paštų valdybos vicedirektorius.

## Šaltiniai
Korycino žydų kapinės

**Korycino žydų kapinės** () - žydų kapinės Korycino kaime. Kapinių teritorija 0,7 ha, kurioje išlikę apie 10 antkapių.

## Literatūra

* Przemysław Burchard: Pamiątki i zabytki kultury żydowskiej w Polsce. Warszawa: 1990 m., s. 61.   
 
## Nuorodos

* Aprašymas apie kapines (lenk.).
Korycino sinagoga

**Korycino sinagoga**  () - nebeegzistuojanti sinagoga Korycino kaime, kuri stovėjo ul. Białostockiej gatvėje. Sinagoga buvo pastatyta XIX a. Medinė sinagoga buvo stačiakampio formos 8,5 m. ilgio ir 12 m. pločio. Rytinėje dalyje buvo maldų salė. Per II pasaulinį karą sinagoga sugriauta.

## Literatūra

* Tomasz Wiśniewski, Bóżnice Białostocczyzny, Białystok 1991, ISBN 83-90032-70-8
Kazimieras Prapuolenis

**Kazimieras Prapuolenis** (1858 m. kovo 1 d. Lauckaimyje, Šakių apskritis, Rusijos imperija – 1933 m. balandžio 17 d. Palangoje) – Lietuvos kunigas, tautinio sąjūdžio ideologas, kultūros veikėjas.

## Biografija
Gimė sulenkėjusio dvaro urėdo šeimoje. Marijampolės gimnazijoje baigęs 6 klases, įstojo į Varšuvos kunigų seminariją, tačiau dėl ryškaus lenkiškojo šovinizmo ten mokslą nutraukė ir dvejus metus mokytojavo. 1879 m. įstojo į Peterburgo kunigų seminariją, kurią 1881 m. baigęs studijavo Peterburgo dvasinėje akademijoje, kur įgijo teologijos mokslų kandidato laipsnį.

1889 m. pradėjo dirbti Mogiliovo metropolijos kurijos sekretoriumi. Jo pastangų dėka Peterburgo Katalikų katedroje ir Šv. Kotrynos bažnyčioje buvo leista giedoti ir sakyti pamokslus lietuvių kalba. Visais būdais kovodamas už tautiškos spaudos teises, kunigams skirtoje knygelėje lietuviškai išspausdino dvi giesmes, kartu su kitais pasiekė, kad Vilniaus Šv. Mikalojaus bažnyčia būtų paskirta lietuvių katalikų reikmėms. Vienas iniciatorių Peterburge įkuriant Lietuvių ir žemaičių labdaringąją draugiją. Aktyvi K. Prapuolenio tautinė veikla nepatiko lenkams ir iš kurijos sekretoriaus pareigų 1904 m. jis buvo atleistas.

Tais pačiais metais K. Prapuolenis atvyko į Seinus ir įsijungė į kultūrinę veiklą. Su bendražygiais pradėjo leisti ir redaguoti „Šaltinį“ bei „Vadovą“, bendradarbiavo „Lietuvių laikraštyje“, „Draugijoje“, „Viltyje“, „Vilniaus žiniose“ ir kt. leidiniuose. 1909 m. persikėlė į Kauną ir toliau tęsė tautinę kultūrinę veiklą, tyrinėjo Lietuvos ir Lenkijos istoriją, rinko medžiagą Lietuvos Bažnyčios istorijai. 1911 m. lenkų kalba išleido knygelę *„Lenkų apaštalai Lietuvoje“*, kurioje išryškino lenkų daromas skriaudas lietuviams ir susilaukė piktos lenkomanų reakcijos. 1913 m. išleido panašaus pobūdžio knygelę *„Lenkiškas apaštalavimas Lietuvoje“*, kuri buvo išverta į lietuvių ir prancūzų kalbas, išleista Lietuvoje ir JAV.

Nuo 1912 m. gyveno Romoje kaip neoficialus Lietuvos atstovas Vatikane ir Šv. Stanislovo bažnyčios rektorius. Prasidėjus Pirmajam pasauliniam karui uoliai darbavosi Italijos spaudoje, garsindamas Lietuvos vardą ir gindamas jos interesus, prisidėjo prie bendraminčių siekių, kad popiežius Benediktas XV paskelbtų „Lietuvos dieną“, per kurią būtų renkamos aukos nuo karo nukentėjusiai Lietuvai. 1917 m. dalyvavo lietuvių konferencijoje Berne.

Kai 1921 m. Vatikane pradėjo dirbti oficialus Lietuvos atstovas prelatas Jurgis Narjauskas, K. Prapuolenis per Dancigą, kuriame lenkai konfiskavo Vatikano archyvuose jo surinktą istorinę medžiagą, grįžo į Tėvynę. Lietuvoje įkūrė Tikybos departamentą ir penkerius metus jam vadovavo. Susilpnėjus sveikatai, iš oficialių pareigų pasitraukė, apsigyveno Palangoje ir toliau pagal galimybes darbavosi Lietuvos labui.

## Įvertinimas
* Gedimino 5 laipsnio ordinas,
* Vytauto Didžiojo 4 laipsnio ordinas,
* Jo vardu buvo pavadinta Lauckaimio pradžios mokykla.

## Šaltiniai
Korycino sūris

**Korycino sūris** () – Korycino kaimo apylinkėse gaminamas namų gamybos sūris, kuris yra gaminamas iš nepasterizuoto galvijų pieno. Manoma, kad vietiniai gyventojai pradėjo gaminti šį sūrį po Švedų tvano (1655–1660 m.), kurio metu šveicarų kareiviai dalyvavę kare išmokino vietinius gyventojus kaip gaminti tokį sūrį. Sūris turi įvairių prieskonių ir kartais gaminamas su česnaku. Pagamintas sūris sveria apie 3 kg, kurio gamybai reikalingi apie 25 litrai pieno. 2005 m. sūris buvo įtrauktas į tradicinių Lenkijoje gaminamų produktų sąrašą. Sūrio gamintojai turi asociaciją, kurią sudaro 30 sūrio gamintojų.

## Nuorodos

* Aprašymas apie sūrį ir jo gamybą (lenk.) .
Korycino mažoji sinagoga

**Korycino mažoji sinagoga**  () - nebeegzistuojanti sinagoga Korycino kaime. Sinagoga buvo pastatyta XIX a. pabaigoje. Medinė sinagoga buvo stačiakampio formos. Per II pasaulinį karą sinagoga buvo nusiaubta ir iš dalies išmontuota, po karo visai nugriauta.

## Literatūra

* Tomasz Wiśniewski, Bóżnice Białostocczyzny, Białystok 1991, ISBN 83-90032-70-8
Korycino Šv. Kryžiaus parapija

**Korycino Šv. Kryžiaus parapija** () - parapija įkurta 1601 m. Parapija priklauso Balstogės arkivyskupijai, Korycino dekanatui. 1899-1905 m. pastatyta parapijos mūrinė, neogotikinio architektūros stiliaus bažnyčia, pašventinta 1905 m. rugsėjo 11 dieną. Architektas *Janas Hinzas*.

## Nuorodos

* Aprašymas apie parapiją (lenk.).
Pranas Barkauskas

**Pranas Barkauskas** (1900 m. balandžio 3 d. Pažarstis, Marijampolės apskritis, Rusijos imperija – 1942 m. Uchta, Komijos ATSR) – Lietuvos karys savanoris, ekonomikos mokslų daktaras, politinis kalinys.

## Biografija
Mokėsi Marijampolės gimnazijoje. 1919 m. iš aštuntos klasės su dauguma vyresnių klasių moksleivių tapo Lietuvos kariuomenės savanoriu, baigė Kauno karo mokyklą, paliktas joje dirbti, vėliau perkeltas į brigados štabą. Dalyvavo kovose su lenkais ir bolševikais. 1924 m. išėjęs į atsargą, išvyko studijuoti į Prancūziją. Grenoblio universitete įsigijo ekonomikos mokslų daktaro laipsnį.

1931 m. paskirtas Savivaldybių departamento direktoriumi, 1931–1939 m. žurnalo „Savivaldybė“ ir „Savivaldybių žinynas“ redaktorius. 1936–1940 m. Ketvirtojo Seimo narys, dalyvavo tarptautinėse konferencijose Ženevoje ir Varšuvoje. 1939 m. paskirtas Vidaus reikalų ministerijos generaliniu sekretoriumi.

Bendradarbiavo lietuvių periodinėje spaudoje, daugiausia „Lietuvos aidas“ ir „Vairas“.

Prasidėjus TSRS okupacijai, 1940 m. liepos mėn. suimtas, kalintas Kaune, 1941 m. ištremtas į Komijos ATSR, Uchtos lagerį. Ten 1942 m. žuvo.

## Šaltiniai
Ma Jae-Yoon

**Ma Jae-Yoon** (g. 1987 m. lapkričio 23 d.), žinomas pseudonimu **sAviOr**, gerbėjų pramintas **Maestro** – buvęs profesionalus StarCraft žaidėjas iš Pietų Korėjos. Jis žaidė *zergų* rase „CJ Entus“ komandoje (priklausančioje Korėjos CJ CGV korporacijai) ir yra vienas daugiausiai pasiekusių StarCraft žaidėjų pasaulyje.

sAviOr devynis kartus buvo KeSPA reitingų pirmoje vietoje, tai yra antras geriausias pasiekimas tarp zergų žaidėjų. Taip pat yra tris sykius laimėjęs MBCGame Starleague (MSL) ir vieną sykį – Ongamenet Starleague (OSL) turnyrus. 2006 buvo jo sėkmingiausi metai.

2007–2008 m. Ma Jae-Yoon teužėmė penktą vietą KeSPA reitinguose, iškrisdamas iš MSL ir OSL pirmuose ratuose. Dėl prastų rezultatų trumpam laikotarpiui jis buvo perkeltas į CJ Entus B komandą, tačiau pagerėjus žaidimui, grįžo atgal į pagrindinę. 2008 m. Jae-Yoon laimėjo pirmąją vietą BlizzCon turnyre, finale 2-0 įveikdamas Lee Yun-Yeol.

2010 m. Pietų Korėjoje kilo skandalas dėl sukčiavimo. Kartu su keliais kitais profesionaliais žaidėjais sAviOr buvo kaltinamas tyčiniais pralaimėjimais už kyšius. Maestro buvo pateikti kaltinimai dėl buvimo vienu iš organizatorių ir tarpininku tarp žaidėjų ir užsakovų (nelegalių lažybų įmonių). Teismas pripažino žaidėją kaltu ir skyrė vienerių metų laisvės atėmimo bausmę, vykdymą atidedant dvejiems metams. Taip pat Ma Jae-Yoon buvo visam gyvenimui pašalintas iš profesionalių elektroninio sporto varžybų.

## Nuorodos ir šaltiniai
* TeamLiquid sAviOr mačų informacija
* Biografija TeamLiquid puslapyje
* God of the Battlefield 1 dalis
* God of the Battlefield 2 dalis

### Išnašos
Bialusai

**Bialusai** (, ) – kaimas Lenkijos šiaurės rytuose, Januvo valsčiuje, Sokulkos apskrityje, Palenkės vaivadijoje. Kaimas yra apie 6 km į pietus nuo Januvo, apie 18 km į vakarus nuo Sokulkos ir 34 km į šiaurę nuo vaivadijos centro Balstogės. 2001 m. kaime įkurtas Bialousų oro uostas.

## Istorija
1975-1998 m. priklausė Balstogės vaivadijai.

## Paminklai

* 1880 m. *Olandiškasis malūnas*.

## Šaltiniai
Chorožicha

**Chorožicha** () – kaimas Lenkijos šiaurės rytuose, Januvo valsčiuje, Sokulkos apskrityje, Palenkės vaivadijoje. Kaimas yra apie 1 km į pietryčius nuo Januvo, apie 20 km į vakarus nuo Sokulkos ir 39 km į šiaurę nuo vaivadijos centro Balstogės.

## Istorija
Nuo VIII a. pr. m. e. iki XIX a. šioje teritorijoje gyveno lietuviams artima baltų tauta – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. 1975-1998 m. priklausė Balstogės vaivadijai.
1992 m. žiemos olimpinės žaidynės

**1992 m. žiemos olimpinės žaidynės** buvo XVI žiemos olimpinės žaidynės, kurios buvo surengtos Prancūzijos mieste Albervilyje vasario 8-23 dienomis.

## Miesto rinkimai
Dėl teisės surengti olimpines žaidynes varžėsi šie miestai: Sofija (Bulgarija), Faliunas (Švedija), Kortina d'Ampecas (Italija), Lilehameris (Norvegija), Ankoridžas (JAV), Berčtagadenas (Vokietija).

## Dalyvavusios šalys

## Sporto šakos

* Kalnų slidinėjimas
* Biatlonas
* Bobslėjus
* Slidinėjimas
* Dailusis čiuožimas
* Akrobatinis slidinėjimas

* Ledo ritulys
* Rogučių sportas
* Šiaurės dvikovė
* Šuoliai su slidėmis
* Greitais čiuožimas trumpuoju taku
* Greitasis čiuožimas

### Demonstracinės sporto šakos
* Akmenslydis
* Akrobatinis slidinėjimas (specifinės rungtys)
* Greitasis slidinėjimas

## Medalių lentelė

## Šaltiniai
Prekyba (reikšmės)

**Prekyba** gali reikšti:
* Prekyba – bendrąja prasme, savanoriški prekių ir/ar paslaugų mainai tarp kelių ar daugiau objektų (prekybininkų).
* Prekyba – mėnesinis prekybos ir pramonės ūkio žurnalas, ėjęs 1936 m., 1938–1939 m. Klaipėdoje.
* Lietuvos užsienio prekyba – Lietuvos statistinis metraštis, ėjęs 1924 m. ir 1929–1939 m. Kaune.
* Prekyba ir pramonė - Handel und Industrie – Klaipėdos krašto prekybos ir pramonės žurnalas, ėjęs 1937 m. lietuvių ir vokiečių kalba.
Dambruvka (Januvo valsčius)

**Dambruvka** (, ) – maža gyvenvietė Lenkijos šiaurės rytuose, Januvo valsčiuje, Sokulkos apskrityje, Palenkės vaivadijoje. Kaimas yra apie 11 km į rytus nuo Januvo, apie 11 km į šiaurės vakarus nuo Sokulkos ir 40 km į šiaurę nuo vaivadijos centro Balstogės.

## Istorija
1975-1998 m. priklausė Balstogės vaivadijai.
II Visos Rusijos Tarybų suvažiavimas

**II Visos Rusijos Tarybų suvažiavimas** – aukščiausiasis Tarybų Rusijos valstybinės valdžios organas, išrinktas po Spalio perversmo ir vykęs 1917 m. spalio 25 (lapkričio 7) d. – spalio 27 (lapkričio 9 d.).

## Istorija

II Visos Rusijos Tarybų suvažiavime dalyvavo 649 deputatai: 390 bolševikų, 160 eserų, 70 menševikų ir 27 kitų partijų atstovų. Dėl Spalio perversmo nemažai eserų ir menševikų iš suvažiavimo protestuodami pasitraukė.

Suvažiavimo metu buvo priimti šie nutarimai:

* Dekretas dėl taikos (RTFSR ir Vokietijos imperija raginamos pradėti taikos derybas)
* Dekretas dėl žemės (numatyta panaikinti dvarininkų žemėtvarką ir žemę perduoti tiems, kurie ją dirba)
* Dekretas dėl spaudos (įvedama spaudos cenzūra)

Taip pat buvo panaikinta Laikinoji vyriausybė ir vietoj jos įkurta Liaudies komisarų taryba.
Prei Vengas

**Prei Vengas** () – miestas pietryčių Kambodžoje, Mekongo žemupio šlapynėse, į rytus nuo Pnompenio. Provincijos centras. Plentas į Kampong Čamą.

Verčiamasi žemės ūkiu, maisto pramone. Mieste yra keletas kolonijinių laikų pastatų.

## Sportas
* Prey Veng FC – futbolo klubas;
* Prei Vengo miesto stadionas;

## Šaltiniai
Kambodžos lyguma

**Kambodžos lyguma** arba **Kampučijos lyguma** – lyguma Indokinijos pusiasalio pietuose, daugiausia Kambodžos teritorijoje. Apima apie 200 000 km² teritoriją. Vidutinis aukštis – apie 100 m. Sudaryta iš aliuvio ir ežerinių nuogulų. Lyguma teka Mekongo upė, jos centrinėje dalyje telkšo Tonlesapo ežeras. Dideles teritorijas užima pelkynai, laikini ežerai.

Būdingos savanos, retmiškiai. Didelė dalis teritorijos įdirbta, paversta ryžių laukais. Kambodžos lygumoje įsikūręs Pnompenio miestas.

## Šaltiniai
Kyburių apylinkė (Pasvalys)

**Kyburių apylinkė** (arba ***Kiburių apylinkė***) – Lietuvos TSR administracinis-teritorinis vienetas Lietuvos šiaurėje.

## Istorija

XX a. 5-ajame dešimtmetyje užėjus sovietams įkurtos dvi Kyburių apylinkės – Biržų ir Pasvalio apskrityse, tarp jų ėjo riba tarp apskričių. 1949 m. jos buvo Saločių ir Vaškų valsčiuose, 1950 m. priskirtos naujiems Linkuvos ir Pasvalio rajonams. 1954 m. gegužės 25 d. rytinė apylinkė (Pasvalio rajone) prijungta prie Kiemėnų apylinkės, o vakarinė (Linkuvos rajone) – prie Nairių apylinkės.

## Šaltiniai
Acer Inc.

**„Acer Incorporated“** – Taivane įsikūrusi tarptautinė kompiuterinių technologijų ir elektronikos korporacija.

Įmonė gamina stacionarius, nešiojamuosius ir delninius kompiuterius, serverius, informacijos laikmenas, displėjus, išmaniuosius telefonus bei išorinius įrenginius. „Acer“ teikia elektroninio verslo paslaugas įvairioms įmonėms, vyriausybei, švietimui ir namų vartotojams.

2024 m. „Acer“ buvo šešta pagal dydį asmeninių kompiuterių pardavėja pasaulyje.

## Istorija

1976 m. rugpjūčio 1 d. „Acer“ įkūrė Stan Shih (施振榮) kartu su savo žmona Carolyn Yeh ir dar penkių žmonių grupe. Tuomet įmonė vadinosi „Multitech“, jos būstinė buvo Sinču (Taivanas).

Įmonei pradėjus veiklą, joje dirbo vienuolika darbuotojų, o kapitalas tesiekė $25 000 JAV dolerių. Pradžioje ji užsiėmė elektronikos dalių platinimu ir mikroprocesorių technologijų konsultacijomis. Įmonė išleido Micro-Professor MPF-I komplektą, vėliau Apple II klonus, Microprofessor II bei III ir prisijungė prie „IBM“ rinkos, taip galop tapdama reikšminga asmeninių kompiuterių gamintoja. 1987 m. įmonė buvo pervadinta „Acer“ vardu, o po metų įregistruota vertybinių popierių biržoje.

1993 m. „Acer“ pranešė pasiekusi rekordinį pajamų skaičių, t. y. 75 mln. JAV dolerių. 

1994 m. pardavimai išaugo iki $3,2 mlrd., o pajamos iki $205 mln. Nuo 1994 m. iki 1995 m. „Acer“ iš 14 vietos pakilo į 9 tarp pasaulyje didžiausių kompiuterių gamintojų, pralenkdama „Hewlett-Packard“, „Dell“ ir „Toshiba“.

1996 m. įmonė išplėtė produkciją, įtraukdama elektroniką, įvairius videodisc grotuvus, vaizdo telefonus ir kitus įrenginius, kad padidintų globalinę rinkos dalį ir 1997 m. įsigijo „Texas Instruments“ mobiliųjų kompiuterių padalinį.

Įmonei teko pertvarkyti veiklą kelis kartus, kadangi pradėjo smukti pardavimai ir vartotojai skundėsi, jog kompanija konkuravo su savo pačių gaminiais. Galiausiai tai pavyko įgyvendinti ir „Acer“ Europoje tapo viena žymiausių AK gamintojų. 2003 m. įmonės pardavimai padidėjo 48 % iki $4,6 mlrd., tai padėjo jai pralenkti Japonijos įmones, „Toshiba“ ir „NEC“, padarant ją penkta didžiausia kompiuterių gamintoja pasaulyje. 

2009 m. spalio mėn. „Acer“ pralenkė „Dell“, taip tapdama 2 didžiausia kompiuterių gamintoja pasaulyje.

## Produktų šeimos
„Acer“ produkciją sudaro: Acer Extensa, Acer Iconia, Acer Aspire, Acer TravelMate, Acer Predator, Acer Aspire One, Acer TimelineX, Acer Nitro ir kt.

## Aplinkos apsauga
„Greenpeace“ „Žaliosios elektronikos vadove“ pagal aplinkosaugai skiriamą dėmesį bendrovei „Acer“ tenka 14 vieta iš 16 elektros gamintojų (2010 m. gruodžio mėn. duomenys; 1 vieta tenka ekologiškiausiai įmonei). Daugiausia kritikuojama gamybos grandinėje naudojamos pavojingos cheminės medžiagos, taip pat produktų šalinimo ir perdirbimo sritys.

## Logotipai

Acer Inc. logo from 1987-2001.svg|1987–2001
Acer-Logo 2001.svg|2001–2011
Acer 2011.svg|2011–dabar


## Šaltiniai

## Nuorodos

* Oficiali svetainė
Kampong Čamas

**Kampong Čamas** () – miestas pietryčių Kambodžoje, 124 km į šiaurės rytus nuo Pnompenio, uostamiestis dešiniajame Mekongo upės krante. Provincijos centras. Pro miestą eina greitkelis Nr.7, jungiantis Pnompenį ir šiaurės rytinius šalies rajonus.

Išvežama mediena, kaučiukas, žuvis.

Mieste ir jo apylinkėse gyvena čamų tautinė mažuma.

## Šaltiniai
Domininkas Siemaško

**Domininkas Siemaško** (1878 m. rugpjūčio 4 d. Vilnius – 1932 m. lapkričio 27 d. Kaunas) – Lietuvos baltarusių politinis bei visuomenės veikėjas.

## Biografija
Kilęs iš nusigyvenusių Raseinių bajorų, tėvas Vilniuje dirbo sodininku. Mokėsi realinėje mokykloje, nuo 1895 m. dirbo braižytoju fabrike Kamenskoje. Dalyvavo „Kovos už darbininkų klasės išlaisvinimą sąjungos“ veikloje, dėl to teko bėgti į Austriją. Lvove dalyvavo darbininkų organizacijos „Borba“ veikloje, buvo suimtas ir ištremtas iš Austrijos. Išvažiavęs į Šveicariją studijavo Vintertūro technikume, dalyvavo lenkų studentų socialistų organizacijos, vėliau Paryžiaus draugijos „Želmuo“ veikloje, Ženevoje įsteigė lietuvių studentų draugiją. 1902 m. Londone leido brošiūras baltarusių kalba. Prasidėjus 1905–1907 m. Rusijos revoliucijai grįžo į Kamenskoję, kovėsi barikadose.

Vėliau Vilniuje įsteigė kalnų pramonės biurą. Prasidėjus Pirmajam pasauliniam karui Šnipiškėse įsteigė ugniagesių komandą ir, rusams traukiantis iš Vilniaus, su 600 žmonių saugojo miestą nuo gaisrų ir plėšimų. 1915 m. tapo visų Vilniaus ugniagesių viršininku.

1918 m. vienas Vilniaus baltarusių tarybos steigėjų, baltarusių Adomo Mickevičiaus universiteto steigimo iniciatorius. 1918 m. kovo 25 d. dalyvavo Baltarusijos Liaudies Respublikos tarybai skelbiant Baltarusijos Liaudies Respublikos nepriklausomybę. Jo iniciatyva Vilniaus baltarusių taryba įsijungė į Lietuvos Tarybą. Baltarusių tarybos įgaliotas Lietuvos delegacijos sudėtyje atstovavo baltarusių reikalus Paryžiaus taikos konferencijoje.

1920 m. lapkričio 19 d. – 1922 m. sausio 18 d. VI Kazio Griniaus ministrų kabinete – gudų reikalų ministras be portfelio. Dalyvavo Lietuvos ir Tarybų Rusijos derybose dėl taikos sutarties, gindamas Vilniaus ir Gardino gubernijų baltarusių interesus. Redagavo Gudų reikalų ministerijos leistą laikraštį „Pogonia“. Nuo 1922 m. dirbo Lietuvos ugniagesių tarnyboje.

## Šaltiniai
Ust Nera

**Ust Nera** (, ) – miesto tipo gyvenvietė Rusijoje, rytų Jakutijoje, prie Indigirkos upės ir jos intako Neros žiočių. Oimiakono uluso centras. 8385 gyventojai (2010 m.).

Yra oro uostas, prieplauka, pro gyvenvietę eina Kolymos traktas. Veikia ligoninė, gimnazija, vidurinė mokykla, sporto kompleksas, kultūros namai, du bankai, kino teatras, viešbutis. Svarbus aukso gavybos centras.

## Istorija

Ust Nera įkurta 1937 m. pradėjus aukso gavybą. 1949–1958 m. buvo Indigirlago būstinė. 1950 m. suteiktas miesto tipo gyvenvietės statusas.

## Šaltiniai
Zyrianka

**Zyrianka** () – miesto tipo gyvenvietė Rusijoje, rytų Jakutijoje, Kolymos kairiajme krante, prie Jasačnajos upės žiočių. Aukštutinės Kolymos uluso centras. 3384 gyventojai (2010 m.). Yra upių prieplauka, aerodromas. Svarbus akmens anglių gavybos centras.

## Istorija

5 km nuo Zyriankos yra Verchnekolymsko gyvenvietė, įkurta 1647 m. kaip kazokų žiemavietė. Zyrianka susikūrė apie 1930 m. pradėjus kasti anglis. 1951–1954 m. čia buvo Zyrianlago – vieno iš „Dalstrojaus“ padalinių – valdyba.

## Šaltiniai
Kračehas

**Kračehas** () – miestas rytų Kambodžoje, prie Mekongo upės. Provincijos centras. Pro miestą eina Pnompenio-Paksės plentas. Verčiamasi žemės ūkiu, žvejyba, maisto pramone, turizmu.

Ties Kračehu Mekonge yra keletas salų, tarp kurių mėgsta lankytis reti Iravadžio delfinai. Mieste yra pagodų, kolonijinių laikų pastatų.


Kratie sunset.jpg   |Priemiesčiai
File:Kratie, Kambodža u siječnju 2018.jpg|Kračeho šventykloje
File:Prizor iz Kratiea 26. siječnja 2018.jpg|Miesto architektūra


## Šaltiniai
Orotukanas

**Orotukanas** () – miesto tipo gyvenvietė Rusijoje, Magadano srities Jagodnojės rajone, ~60 km į rytus nuo Debino, dešiniajame Orotukano upės (Kolymos intakas) krante. Per gvenvietę eina Magadano-Jakutsko kelias (Kolymos traktas). Veikia paštas, vidurinė mokykla, vaikų darželis, biblioteka, kino salė, sporto mokykla. Apylinkėse vyksta aukso gavyba.

Vietovės pavadinimas jakutų kalba reiškia „nedidelis išdegintas miško ar pievos plotas“. Orotukanas ilgą laiką buvo svarbus aukso gavybos centras, čia gaminta kalnakasybos įranga.

Orotukane gimė ukrainiečių dainininkė Tina Karol.

## Gyventojai

## Šaltiniai
Jagodnojė (Magadanas)

**Jagodnojė** () – miesto tipo gyvenvietė Rusijoje, Magadano srityje, 330 km į šiaurę nuo Magadano. Jagodnojės rajono centras. Per gyvenvietę eina Magadano-Jakutsko kelias (Kolymos traktas). Nuo 1994 m. veikia privatus Ivano Panikarovo muziejus Stalino laikų politinėms represijoms atminti.

## Istorija

Jagodnojė įkurta 1934 m., tiesiant kelią. Miesto tipo gyvenvietės statusas suteiktas 1953 m.

## Gyventojai

## Šaltiniai